Po sezoni 2009 je nato sledila sezona 2010, v kateri je Mbandjocku uspel velikanski preskok, saj je na Evropskem prvenstvu v Barceloni osvojil kar tri kolajne. Najprej je v finalu teka na 100 m osvojil 3. mesto in bronasto medaljo, zaostal je le za rojakom Christophom Lemaitrem in Britancem Markom Lewis-Francisom. V teku na 200 m je prav tako osvojil bron, a je njegov dosežek zasenčil neverjeten povratek Lemaitra, ki je po slabih prvih 100 metrih v ciljni ravnini po fotofinišu strl odpor Britanca Christiana Malcolma. Da je prvenstvo povsem njegovo, je Lemaitre dokazal tudi v štafeti 4x100 m, saj je osvojil še svojo tretjo zlato kolajno. Zanjo je bil sicer še najbolj zaslužen prav Mbandjock, ki je kot četrti tekač francoske štafete v zadnjih metrih prehitel Italijana Maurizia Checcuccija.